text: Esbjerg skuffede mod Vestsjælland
  29 marts 2014 kl. 17.58
  Forårets hold, Esbjerg, er stadig ubesejret efter nytår, men formåede kun at få et enkelt point hjemme mod FC Vestsjælland.
  Det hele endte som det startede, nemlig 0-0, efter en yderst chancefattig kamp, hvor EfB kampen igennem forsøgte at komme igennem en mur af FC Vestsjælland-spillere.
  EfB-træner Niels Frederiksen havde valgt samme startende 11 spillere som i de to foregående kampe mod AGF og Brøndby. Allerede i 1. halvleg måtte cheftræneren dog lave to udskiftninger, da først Martin Pusic måtte gå ud med en skade, og kort før pausen måtte også Jeppe Andersen gå ud.
  Med det ene point rykker Esbjerg op på 4. pladsen med 34 point og en bedre målscore end Brøndby.
  Brøndby spiller i morgen mod Viborg, og i næste uge er netop Brøndby Esbjergs næste modstander, når vestjyderne skal en tur til Sjælland.
  